Predkladacia  správa

	Návrh zákona, ktorým sa mení a dopĺňa zákon Národnej rady Slovenskej republiky     č. 207/1995 Z. z. o civilnej službe a o zmene a doplnení zákona Slovenskej národnej rady      č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, zákona Slovenskej národnej rady             č. 83/1991 Zb. o pôsobnosti orgánov Slovenskej republiky pri zabezpečovaní politiky zamestnanosti v znení neskorších predpisov a zákona Slovenskej národnej rady č. 372/1990 Zb. o priestupkoch v znení neskorších predpisov, v znení neskorších predpisov vypracovalo Ministerstvo obrany Slovenskej republiky z vlastnej iniciatívy a na základe uznesenia vlády Slovenskej republiky č. 752 z 15. augusta 2001 k jednotnému riadeniu ozbrojených síl Ministerstvom obrany Slovenskej republiky.
	Účelom predloženého návrhu zákona je najmä rozšíriť okruh zamestnávateľských organizácií, v ktorých budú môcť občania vykonávať civilnú službu, a tým postupne znižovať počet občanov čakajúcich na vykonanie civilnej služby. V súlade s uznesením vlády Slovenskej republiky č. 752 z 15. augusta 2001 prijatého k jednotnému riadeniu ozbrojených síl Ministerstvom obrany Slovenskej republiky a k návrhu zabezpečenia úloh, ktoré v súčasnosti plnia Vojská ministerstva vnútra a Železničné vojsko sa zároveň navrhuje výkon civilnej služby v Hasičskom a záchrannom zbore. Navrhuje sa tiež rozšírenie možností pre povolávanie na výkon civilnej služby duchovných a diakonov, ktorí nie sú členmi reholí, čo v súčasnosti platná právna úprava neumožňuje. 
Zároveň sa navrhuje aj určenie poradia dôležitosti pri výbere zamestnávateľov pre zaradenie na výkon civilnej služby pre zabezpečenie priority verejného (štátneho) záujmu. V súlade s uvedeným uznesením vlády sa tiež navrhuje úprava na vytvorenie podmienok na splnenie brannej povinnosti  výkonom civilnej služby aj v Hasičskom a záchrannom zbore. Navrhujú sa aj úpravy na základe získaných praktických skúseností z aplikácie platného zákona napr. v úprave spôsobu vedenia evidencie dochádzky do zamestnania občanov vykonávajúcich civilnú službu. 
Návrh obsahuje aj legislatívno-technické úpravy, ktorými sa reaguje na nové právne normy prijaté od poslednej novelizácie zákona o civilnej službe.
Návrh zákona nemá negatívny vplyv na štátny rozpočet Slovenskej republiky ani na rozpočty obcí alebo rozpočty vyšších územných celkov, organizačné zabezpečenie, nároky na pracovné sily ani žiadne environmentálne vplyvy. Naopak, je predpoklad, že pri plynulom povolávaní občanov čakajúcich na výkon civilnej služby, z ktorých veľká časť je nezamestnaná, sa ušetria prostriedky na výplaty dávok v nezamestnanosti.
Návrh zákona bol predložený na medzirezortné pripomienkové konanie 43 subjektom. Pripomienkové konanie sa uskutočnilo v období od 22. októbra do 18. novembra 2002. Zásadné pripomienky uplatnila Vojenská kancelária prezidenta Slovenskej republiky  a Ministerstvo kultúry Slovenskej republiky. Rozporové konanie sa uskutočnilo 29. novembra 2002, na ktorom došlo k dohode na nových zneniach sporných ustanovení, resp. k akceptácii zásadných pripomienok a návrh zákona sa na ďalšie legislatívne konanie predkladá bez rozporov. Prehľad pripomienok uplatnených pripomienkujúcimi subjektami je uvedený vo vyhodnotení pripomienkového konania.